VSRS Sklep VIII DoR 227/2022-6
Sodna praksa Vrhovnega sodišča, 2023-01-17

mag. Marijan Debelak (preds.), Marjana Lubinič (poroč.), Samo Puppis

letni dopust - dodatek na delovno dobo - sklenitev pogodbe o zaposlitvi

Revizija se dopusti glede vprašanja ali lahko delodajalec, ki se je z delavcem v pogodbi o zaposlitvi dogovoril za takšno višino letnega dopusta in dodatka za delovno dobo, kot ju določa podjetniška kolektivna pogodba, ti dve pravici zniža, ko podjetniška kolektivna pogodba preneha veljati.

Revizija se dopusti glede vprašanja, ali lahko delodajalec, ki se je z delavcem v pogodbi o zaposlitvi dogovoril za višino letnega dopusta in dodatka za delovno dobo, kot ju določa podjetniška kolektivna pogodba, ti dve pravici zniža, ko podjetniška kolektivna pogodba preneha veljati.

1. Sodišče prve stopnje je zavrnilo tožbeni zahtevek za priznanje letnega dopusta v letih 2020 in 2021 v trajanju 37 dni in za plačilo razlike v plači iz naslova dodatka na delovno dobo. Presodilo je, da toženke ni zavezovala Kolektivna pogodba za poklicne novinarje (KPPN, Ur. l. RS št. 31/91 in naslednji) in da v letih 2020 in 2021 tudi ni več veljala podjetniška kolektivna pogodba (v nadaljevanju PKP), na podlagi katere je bil tožnici pred letom 2020 odmerjen letni dopust in dodatek na delovno dobo.

2. Sodišče druge stopnje je pritrdilo stališčem sodišča prve stopnje in pritožbo tožnice zavrnilo.

3. Tožnica vlaga predlog za dopustitev revizije glede naslednjih vprašanj:

- ali delodajalca dejstvo, da je vsa predhodna leta dopust odmerjal na podlagi kolektivne pogodbe za poklicne novinarje, od katere je odstopil že v letu 2009, zavezuje, da na tej podlagi odmeri letni dopust za leto 2020 in 2021 oz. zakaj bi imel pravico sedaj letni dopust odmeriti na drugačni podlagi;

- ali je za dokazovanje dogovora, katera kolektivna pogodba je bila med strankama dogovorjena za odmero letnega dopusta, pomembno, na podlagi katere kolektivne pogodbe je delodajalec odmerjal letni dopust v preteklih letih;

- ali je jasno pogodbeno določilo, vsebovano v pogodbi o zaposlitvi z dne 28. 10. 2013, sklenjeni med delavcem, zaposlenim na delovnem mestu specializirani novinar in delodajalcem, ki opravlja časopisno informativno dejavnost, da se letni dopust odmeri na podlagi veljavne kolektivne pogodbe dejavnosti ali poklica, pri tem pa je Kolektivna pogodba za poklicne novinarje veljavna kolektivna pogodba za poklic novinarja, ki delodajalca od leta 2009 ne zavezuje;

- ali sta pogodbeni stranki z določbo v pogodbi o zaposlitvi, da delavcu k osnovni plači pripadajo še dodatki, kot jih urejata ZDR-1 in PKP, povzeli višino dodatka za delovno dobo, kot je bil določen v 58. členu PKP;

- ali lahko delodajalec po odstopu od PKP delavcu obračuna dodatek na delovno dobo v drugačni višini, kljub temu, da je s pogodbo o zaposlitvi določeno, da delavcu pripadajo k osnovni plači še dodatki, kot jih urejata ZDR-1 in PKP.

5. Po prvem odstavku 367.a člena Zakona o pravdnem postopku (Ur. l. RS, št. 26/99 in naslednji) sodišče dopusti revizijo, če je od odločitve vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava, ali za razvoj prava preko sodne prakse.

6. Vrhovno sodišče ugotavlja, da so vprašanja v predlogu delno neprimerno oblikovana, vendar pa jih je glede na vsebino in obrazložitev mogoče strniti v eno, ki je bistveno in glede katerega so podani pogoji iz prvega odstavka 367.a člena ZPP. Glede vprašanja, ki je razvidno iz izreka tega sklepa, je zato vrhovno sodišče revizijo dopustilo.

Zakon o pravdnem postopku (1999) - ZPP  - člen 367a

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.